Elon Musk

Elon Reeve Musk (/ˈiːlɒn ˈmʌsk/; født den 28. juni 1971 i Pretoria i Sydafrika) er en sydafrikanskfødt canadisk-amerikansk forretningsmand, ingeniør og opfinder. Han har i tidens løb været stifter, direktør og (med-)ejer af en række store, ofte højteknologiske virksomheder som Tesla, Inc, SpaceX, solenergifirmaet SolarCity, infrastruktur- og tunnelboringsfirmaet The Boring Company, Zip2, PayPal og Neuralink. I april 2022 blev det ligeledes annonceret, at han ville købe det sociale medie Twitter i en handel til en værdi af $44 milliarder.

I henhold til Bloomberg blev Musk for første gang officielt verdens rigeste personer i begyndelsen af 2021, hvor han overhalede Jeff Bezos, stifter af Amazon.com, Inc., på Bloomberg Billionaires Index med en personlig formue på i alt $186 milliarder ($1,5 milliarder mere end Bezos). I september 2021 var han ifølge erhvervsmagasinet Forbes blandt kun tre personer nogensinde, der har opnået en formue på mere end $200 mia. – de andre to var Jeff Bezos og franskmanden Bernard Arnault, direktør for luksusvarevirksomheden Louis Vuitton. I henhold til Forbes havde hans formue ved udgangen af 2021 oversteget $300 mia., hvilket gjorde ham til den første person nogensinde med en formue på over $300 mia.

Opvækst 
Musk blev født den 28. juni 1971 i Pretoria, Gauteng, Sydafrika, som søn af Maye (født Haldeman), en model og diætist fra Regina, Saskatchewan, Canada, og Errol Musk, en sydafrikansk elektroingeniør og pilot. Han har en lillebror, som hedder Kimbal (født 1972), og en lillesøster, som hedder Tosca (født 1974). Hans farmor var britisk og af Pennsylvania Dutch-herkomst. Efter at hans forældre blev skilt i 1980, boede Musk oftest med sin far i Pretorias forstæder.

Gennem barndommen var han en ihærdig læser. Da han var 10 år, blev han interesseret i computere og arbejdede på en Commodore VIC-20. Han lærte sig selv computerprogrammering, og da han var 12 år gammel, solgte han kildeteksten til et BASIC-baseret videospil, Blastar, til bladet PC and Office Technology for omkring 500 amerikanske dollar. En browserbaseret version af spillet er tilgængelig online. Musk blev mobbet meget gennem sin barndom, og han blev en gang indlagt efter at en gruppe drenge havde smidt ham ned ad en trappe og derefter banket ham indtil han besvimede.
Musk gik på den engelsktalende privatskole Waterkloof House Preparatory School og dimitterede senere fra Pretoria Boys High School. Musk flyttede til Canada i juni 1989, lige før sin 18 års fødselsdag, efter at han havde fået canadisk statsborgerskab på grund af sin canadiskfødte mor.

Uddannelse 
I en alder af 19 år blev Musk optaget på Queen's University i Kingston, Ontario. To år senere, i 1992, skiftede han til University of Pennsylvania, hvor han i en alder af 24 år blev bachelor i fysik ved Penn's College of Arts and Sciences og bachelor i økonomi ved Wharton School. Mens han var ved University of Pennsylvania, købte Musk og en anden studerende, Adeo Ressi, en 10-værelses studenterforening og brugte det som en uofficiel natklub. I 1995 flyttede Musk 24 år gammel til Californien for at påbegynde en ph.d. i anvendt fysik ved Stanford University, men forlod studiet efter to dage for at forfølge sin iværksættertrang indenfor områder som internettet, vedvarende energi og det ydre rum. I 2002 blev han amerikansk statsborger.

Selskaber

Zip2 

I 1995 startede Musk og hans bror, Kimbal, Zip2, et webbaseret softwarefirma, med hjælp af 28,000 USD fra deres far, Errol Musk. Firmaet udviklede og markedsførte en "byguide" til forlagsindustrien. Musk opnåede kontrakter med The New York Times og Chicago Tribune og overtalte bestyrelsen i Zip2 til at opgive planerne om en fusion med et firma kaldet CitySearch. Musk ønskede at blive administrerende direktør for Zip2, men bestyrelsen ville ikke tillade det. I februar 1999 erhvervede Compaq Zip2 for 307 millioner amerikanske dollars i kontanter og 34 millioner dollars i aktieoptioner. Musk fik 22 millioner dollars, svarende til 7 %, fra salget.

X.com og PayPal 

I marts 1999 var Musk medstifter af X.com, et netbaseret finansielt service- og e-mailbetalingsselskab, med 10millioner USD fra salget af Zip2. Et år senere fusionerede selskabet med Confinity, som havde en betalingstjeneste kaldet PayPal. Det fusionerede firma fokuserede på PayPal-tjenesten og blev omdøbt til PayPal i 2001. PayPals tidlige vækst var hovedsageligt drevet af en stor marketingkampagne, hvor nye kunder blev hvervet, når de modtog penge gennem tjenesten. Musk blev senere afsat fra sin rolle som administrerende direktør på grund af uenigheder om PayPals fremtidige arkitektur, som skulle bygge på Microsoft Windows. I oktober 2002 blev PayPal købt af eBay for 1,5 milliarder USD i aktier, af hvilke Musk fik 165millioner USD. Før salget ejede Musk, som firmaets største aktionær, 11,7% af PayPals aktier.

SpaceX 

I 2001 udviklede Musk rumprojektet "Mars Oasis", med det formål at sende et lille eksperimentelt drivhus til Mars. Drivhuset skulle være forberedt, så planter ville påbegynde spiringen efter landingen. De grønne vækster, som nu ville vokse og dø på en fremmed planet, skulle vække offentlighedens slumrende interesse for bemandet rumforskning. I oktober 2001 rejste Musk til Moskva med Jim Cantrell og Adeo Ressi (hans bedste ven fra college) for at købe ombyggede krydsermissiler (Dnepr-1) der kunne sende drivhuset i rummet. Gruppen mødtes med firmaer såsom NPO Lavochkin og Kosmotras, men Musk blev, ifølge Cantrell, betragtet som en nybegynder, og blev endda spyttet på af en af de russiske ledende designere, og gruppen vendte tilbage til USA med tomme hænder. I februar 2002 vendte gruppen tilbage til Rusland for at finde tre missiler. Gruppen mødtes igen med Kosmotras og fik tilbudt en raket for US$8 millioner. Det syntes Musk dog var for dyrt. På flyturen hjem fra Moskva besluttede Musk at starte en virksomhed der kunne bygge billige raketter.

Med $100millioner af sin egen formue startede Musk Space Exploration Technologies, eller SpaceX, i juni 2002. Musk er administrerende direktør og teknisk direktør (CTO) for firmaet, som er baseret i Californien. SpaceX udvikler og konstruerer løftefartøjer til brug i rummet, med fokus på at hæve raketteknologiens niveau. Firmaets to første løftefartøjer er Falcon 1- og Falcon 9-raketterne (en hilsen til Star Wars' Millennium Falcon), og dets første rumskib er Dragon (en hilsen til sangen Puff, the Magic Dragon). I de næste syv år designede SpaceX de kommende Falcon-løftefartøjer og Dragon MP-rumskibe, og i september 2009 blev SpaceX's Falcon 1-raket det første privatfinansierede fartøj med flydende brændstof, der placerede en satellit i kredsløb om Jorden.

Musks mål er at reducere prisen på bemandet rumrejse med en faktor 10. I et interview i 2011 sagde han, at han håbede på at sende mennesker til Mars' overflade ti til tyve år ude i fremtiden. I Ashlee Vance's biografi om Musk afslører Musk, at han ønsker en koloni på Mars i 2040 med en befolkning på 80.000.

Tesla Motors 

Tesla Motors blev grundlagt i juli 2003 af Martin Eberhard og Marc Tarpenning, som finansierede firmaet i starten. Begge mænd spillede aktive roller i firmaets tidlige udvikling, inden Elon Musk blev involveret. 

Efter finanskrisen i 2008 overtog Musk ledelsen af virksomheden som administrerende direktør og ansvarlig for produktudviklingen, stillinger som han stadig har i dag. Tesla Motors byggede først en elektrisk sportsvogn, Tesla Roadster, som solgtes i 2,500 eksemplarer i 31 lande. Tesla begyndte levering af deres firedørs sedan Model S den 22. juni 2012. Firmaet offentliggjorde deres tredje produkt, Model X, rettet mod SUV/MPV-markedet, den 9. februar 2012. Model X blev dog først lanceret i september 2015. Udover deres egne biler sælger Tesla også elektriske drivlinjesystemer til Daimler til deres Smart EV, Mercedes B-Class Electric Drive og Mercedes A Class, og til Toyotas RAV4 EV.

SolarCity 

Musk fastsatte den oprindelige ide og skaffede den finansielle kapital til SolarCity, som derefter blev stiftet i 2006 af hans fætre Lyndon og Peter Rive. Musk er stadigvæk den største aktionær. I 2013 var SolarCity den næststørste udbyder af solcelleanlæg i USA.

Tesla købte SolarCity for mere end 2 mia. dollar i 2016 og fusionerede selskabet med sin batteriafdeling i den nye virksomhed Tesla Energy. Nyheden medførte et fald i Teslas aktiekurs på 10 %. Senere viste det sig, at SolarCity havde likviditetsproblemer på tidspunktet for handelen, som Teslas aktionærer ikke var blevet informeret om. Sagen førte til en retssag mod Musk og Teslas ledelse.

OpenAI 

I december 2015 annoncerede Elon Musk oprettelsen af OpenAI, en almennyttig virksomhed, der forsker i kunstig intelligens. Ved at gøre kunstig intelligens tilgængelig for alle ønsker OpenAI at "sikre, at virksomheder og regeringer ikke får for meget magt ved anvendelsen af avanceret kunstig intelligens".

The Boring Company 

The Boring Company blev grundlagt af Elon Musk i 2016. Han annoncerede det nye selskab på Twitter med begrundelsen, at han "var ved at blive vanvittig af trafikken i Los Angeles." Virksomhedens formål er at grave tunneller til et hyperloop-projekt, dvs. et netværk af højhastighedstunneller til persontransport.

Andre projekter 

Musk er fortaler for højhastighedstransportsystemet Hyperloop og har foreslået et elektrisk overlyds-jetfly, som kan lette og lande lodret.

Holdninger

Partipolitik 
Politisk set beskriver Musk sig selv som "half Democrat, half Republican". Ifølge ham selv er han "et sted i midten, socialt venstreorienteret og økonomisk konservativ" ("somewhere in the middle, socially liberal and fiscally conservative").

Lobbyisme og politisk støtte 
I et interview med Washington Post udmeldte Musk, at han var en "væsentlig (men ikke topklasse) donor til Demokraterne, men at han også giver meget til Republikanerne". Musk fortsatte: "for at ens stemme kan vil blive hørt i Washington, bliver man nødt til at give nogle små bidrag."

Skæbne og religion 
Da han blev spurgt om han tror på at "der er en form for skæbne involveret" i menneskehedens overgang til en multi-planetarisk art, ud over "bare fysik", svarede Musk:Well, I do. Do I think that there's some sort of master intelligence architecting all of this stuff? I think probably not because then you have to say: "Where does the master intelligence come from?" So it sort of begs the question. So I think really you can explain this with the fundamental laws of physics. You know its complex phenomenon from simple elements.

Trivia 
Musk har ejet en McLaren F1-superbil, som han kørte galt i og totalskadede, inden han havde fået den forsikret. Han har tidligere ejet et tjekkisk fremstillet jettrænefly Aero L-39.

Se også 
 Tesla Model S
 Tesla Model X
 Tesla Roadster
 Powerwall

Referencer

Eksterne henvisninger 

Personer fra Pretoria
Programmører fra USA
Opfindere fra USA
Iværksættere fra USA
Filantroper fra USA
Erhvervsfolk fra USA
Amerikanere i 1900-tallet
Amerikanere i 2000-tallet
Milliardærer fra USA